b'\n_START_ARTICLE_\nSleep in\n_START_PARAGRAPH_\nEt sleep in er et billigt overnatningssted for prim\xc3\xa6rt unge turister p\xc3\xa5 linje med et vandrerhjem. Sprogligt set er selve ordet formentlig et pseudol\xc3\xa5n._NEWLINE_Et Sleep in er til forskel fra vandrerhjem et uafh\xc3\xa6ngigt overnatningssted. P\xc3\xa5 et vandrerhjem vil der typisk v\xc3\xa6re en ekstra afgift per d\xc3\xb8gn for en eller anden form for medlemskort, mens dette ikke er tilf\xc3\xa6ldet p\xc3\xa5 et sleep in. En anden v\xc3\xa6sentlig forskel mellem et sleep in og et vandrerhjem er, at et sleep in som oftest henvender sig til en yngre m\xc3\xa5lgruppe. Flere steder er der s\xc3\xa5ledes en \xc3\xb8vre aldersgr\xc3\xa6nse, (typisk 35 \xc3\xa5r)._NEWLINE_Overnatningen p\xc3\xa5 et sleep in sker enten p\xc3\xa5 v\xc3\xa6relser eller p\xc3\xa5 sovesale. Sovesalene kan variere meget i st\xc3\xb8rrelse med alt fra 4 til op imod 100 g\xc3\xa6ster p\xc3\xa5 en enkelt sovesal, som oftest i k\xc3\xb8jesenge. Den typiske g\xc3\xa6st p\xc3\xa5 et sleep in kaldes ofte for en rygs\xc3\xa6kturist eller backpacker. Sovesalene kan v\xc3\xa6re delt op, s\xc3\xa5ledes at m\xc3\xa6nd og kvinder sover hver for sig. De kan ogs\xc3\xa5 v\xc3\xa6re blandet med b\xc3\xa5de m\xc3\xa6nd og kvinder p\xc3\xa5 samme sovesal._NEWLINE_Der findes flere sleep ins i K\xc3\xb8benhavn og et enkelt i \xc3\x85rhus. Nogle er \xc3\xa5bne \xc3\xa5ret rundt, mens andre kun har \xc3\xa5bent om sommeren i h\xc3\xb8js\xc3\xa6sonen.'